題陳所翁爲葉半隠作全龍邀同賦
作者：艾性夫
朝代：宋

paragraphs: 鴟夷飲江共曉汲，麈尾拂屏翻墨汁。
密雲黯黯扶天來，黑風冥冥吹海立。
濤奔浪駭恣神怪，驚起蒼龍九淵蟄。
鬚髯怒插霜戟寒，鱗甲光摇春雨濕。
身蟠遠勢欲萬里，吻渴滄溟歸一吸。
僧繇汗背葉公走，祇合庸奴事供給。
所翁湖海陳元龍，小傍皇華在原隰。
酒酣作畫特餘事，大手能旋倚天笠。
只恐通神風雨急，抉破天門夜飛入，明日山翁倚屏泣。